Svavar Guðnason
Svavar Guðnason, 1909-1988, islandsk maler. Svavar Guðnason kom til København i 1934 og blev uddannet på Kunstakademiet 1935-37; året efter besøgte han Fernand Légers skole i Paris. Han sluttede sig i Danmark til de radikale kunstnere omkring tidsskriftet Helhesten, udstillede fra 1942 på Høstudstillingen og var fra 1949 med i Cobra.
Oplevelsen af den islandske natur ligger bag Svavar Guðnasons koloristisk prægede, spontant-abstrakte udtryksform, der fx ses i et hovedværk som Vejret (1963, Aarhus Universitet). Han boede fra 1951 i Island, men bevarede sin tilknytning til det danske kunstliv, bl.a. som medlem af Grønningen 1963-82.